
EXPUNERE DE MOTIVE
PRIVIND OPORTUNITATEA PROIECTULUI DE HOTĂRÂRE

Proiect de hotărâre privind modificarea şi completarea Anexei la Hotărârea Consiliului Local nr. 371 din 30.10.2007 privind constatarea şi sancţionarea contravenţiilor pe teritoriul municipiului Timişoara

	De la data adoptării Hotărârii Consiliului Local nr. 371 din 30.10.2007 şi până în prezent, au intervenit modificări ale legislaţiei cu privire le modul în care sunt gestionate deşeurile, motiv pentru care se impune o nouă reglementare prin prezentul act normativ.
	Prin Hotărârea de Guvern nr. 856/2002, privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase, deşeurile se codifică conform Anexei 2 din prezentul act normativ.
	În conformitate cu prevederile art. 7, alin. 1, lit. c) din Legea nr. 211/2011 privind regimul deşeurilor, republicată, clasificarea şi codificarea deşeurilor, inclusiv a deşeurilor periculoase, se realizează potrivit Deciziei Comisiei 2014/955/UE din 18.12.2014, de modificare a Deciziei 2000/532/CE de stabilire a unei liste de deşeuri în temeiul Directivei 2008/98/CE a Parlamentului European şi a Consiliului.
	Potrivit art.59,alin.1 lit.A,h,i din actul normativ menţionat mai sus, autorităţile administraţiei publice locale au obligaţia de a acţiona pentru refacerea şi protecţia mediului, precum şi de a asigura şi de a răspunde pentru monitorizarea activităţilor legate de gestionarea deşeurilor rezultate din activitatea medicală.
Astfel, se impune actualizarea legislaţiei în vigoare cu privire la clasificarea şi codificarea deşeurilor, precum şi a modului de gestiune a deşeurilor şi armonizarea cu legislaţia naţională/internaţională în domeniu.
	Producătorii/generatorii de deşeuri rezultate de la lucrările de intervenţii, refaceri şi construcţii edilitar – gospodăreşti, deşeuri vegetale rezultate de la curăţarea şi întreţinerea parcurilor şi zonelor verzi, deşeuri de producţie, deşeuri periculoase rezultate din activităţi medicale, nămolurile de la spălătorii auto şi din curăţarea receptorilor pluviali, au obligaţia să prezinte anual, până la data de 15 februarie, compartimentului de specialitate din cadrul Primăriei Municipiului Timişoara, Planul de eliminare a deşeurilor pentru activităţile pe care le desfăşoară pe teritoriul municipiului Timişoara. 
	Urmare a celor expuse mai sus, considerăm necesară şi oportună, aprobarea proiectului de hotărâre privind modificarea şi completarea Anexei la la Hotărârea Consiliului Local nr. 371 din 30.10.2007 privind constatarea şi sancţionarea contravenţiilor pe teritoriul municipiului Timişoara, după cum urmează:
	1. Propunem modificarea art. 8, alin. 2 după cum urmează:
(2) Deşeurile rezultate din activitatea medicală, vor fi gestionate de producător/generator, care are obligaţia să prezinte anual, până la data de 1 martie, compartimentului de specialitate din cadrul Primăriei municipiului Timişoara, Planul de eliminare a deşeurilor pentru activitatea medicală pe care o desfăşoară pe teritoriul municipiului Timişoara.
	2. Propunem modificarea art. 8, alin. 3, după cum urmează:
(3) „Planul de eliminare a deşeurilor rezultate din activitatea medicală va avea următorul conţinut:
a) denumirea şi adresa producătorului/generatorului de deşeuri; 
b) locul generării deşeurilor (punct de lucru, etc.); 
c) tipul şi cantitatea deşeurilor ce se vor genera (conform codurilor de deşeuri care sunt prevăzute la anexa Deciziei Comisiei 2014/955/UE), estimată şi exprimată în tone sau kg ( pe baza datelor din anul precedent); 
d) descrierea modului de gestiune a deşeurilor generate – colectare, transport, stocare temporară, valorificare, depozitare sau altă formă de eliminare finală;
e) tipul recipientelor utilizate pentru colectarea deşeurilor – se va specifica capacitatea recipientelor/containerelor speciale utilizate; 
f) denumirea şi adresa transportatorului deşeurilor şi copia contractului încheiat cu acesta; 
g) locul depozitării finale sau a incinerării deşeurilor – se prezintă copia contractului încheiat cu operatorul depozitului sau incineratorului; 
h) numele şi prenumele responsabilului cu gestionarea deşeurilor din cadrul unităţii sanitare; 
i) data întocmirii planului, numele şi prenumele, semnătura conducătorului unităţii sanitare.”

